DOLNÝ KUBÍN. Primátor Roman Matejov odvolal začiatkom januára všetkých vedúcich odborov na mestskom úrade. Odštartoval tak avizované organizačné zmeny na radnici. Takmer všetci vedúci pracovníci zotrvali vo funkciách, do termínu výberových konaní sú poverení riadením svojich odborov. Ich odvolaním chcelo vedenie mesta "vytvoriť rovnakú situáciu pre všetkých".
Dvaja vedúci museli z úradu odísť hneď, Marta Palugová, bývalá vedúca odboru ekonomiky a Miroslav Málik, vedúci odboru vnútorných vecí. "Vedenie mesta s nimi do budúcnosti nepočítalo," povedal prednosta mestského úradu Peter Markovič. Namiesto Palugovej dočasne šéfuje financiám Alena Jandurová, vnútro riadi Daniel Mlynárik.
Budúce obsadenie vedúcich pozícií má zohľadňovať obsahovú a organizačnú zmenu práce, ktorá sa chystá na mestskom úrade. Výberové konania by mal magistrát vypísať do konca mesiaca. "Očakávame, že sa prihlásia osobnosti s jasnou víziou a dobrými nápadmi," povedal Markovič.